**Өмірі – өнеге, ісі – үлгі**

Қалшабекова Орынша Лесбайқызы

Түркістан қаласы білім бөлімі

«Оқушылар сарайы» директорының

оқу-тәрбие ісі жөніндегі орынбасары,

ҚР Журналистер Одағының мүшесі

Қолға қалам ұстаған әрбір адам үшін ең қиыны ел танитын азамат жайлы жазу деп ойлаймын. Өйткені кейіпкерің туралы жазардан бұрын оны өзгелер білмейтін қай қырынан танытсам екен деген ой жиі мазалайды. Менің бүгінгі кейіпкерім де талмай ізденуімен, тынбай еңбектенуімен танымал болған тұлға, сан шәкірттің жүрегінен жол тапқан ұстаздардың ұстазы – Тоқсанбай Мамырұлы Тасыбеков.

Тоқсанбай ағаймен таныстығым 2006 жылы басталды. Сол жылы аудан әкімі Серікбай Ибадуллаев Шардара қаласынан Дарын мектебін ашты. «Шын жыласа соқыр көзден жас шығады» дегендей «Шіркін, ауданда дарынды балаларға арналған мектеп ашылса, оқуға ынталы балаларға сабақ берсем» деген арманым жүзеге асып, білімнің киелі қарашаңырағы Шардара орта мектебінен №2 дарынды балаларға арналған мектеп-интернатына ауыстым.

Тоқсанбай ағай мектеп-интернат директорының оқу-тәрбие ісі жөніндегі орынбасары екен. Ағайдың ең басты қасиеті қарапайымдылығы, кез келген жанның мұң-мұқтажына түсіністікпен қарайтын байсалдылығы, ұжымды жақсы іске ұйымдастыра білетін іскерлігі ерекше болатын. Қызметтес болған жылдарда ағайдың біреуге дауыс көтеріп сөйлегенін көрмедім. Ешкімнің сөзіне ермейтін, барлық нәрсеге өзі толық көз жеткізбей қате шешім қабылдамайтын.

Бір күні ағайға: «Ағай, жылдық жоспарым бар, қай сыныпқа, қандай тақырыпта сабақ өт десеңіз де өте берем. Бірақ күнделікті сабақ жоспарын жазбай-ақ қояйыншы. Жазу мен үшін қиын. Маған тақта мен бор болса жетеді», - дедім. Ағай үнсіз тыңдады да: «Жарайды, сабақты жақсы өтетін мұғалімге күнделікті сабақ жоспарын жазбауға да болады»,- деді. Менің өтінішім дұрыс емес, әрине. Ағайдың сенімінен шығу үшін бітіруші 11-сыныптың 36 баласын қазақ тілі пәнінен ҰБТ-ға дайындап, абырой болғанда, орта балы 26,2 көрсетіп, 2007 жылы ауданда бірінші орынды алдық.

Нағыз ұстаз үшін ең үлкен көрнекілік – тақта мен бор екендігін түсінген ұлы жүректі ұсатаздың ұлылығына қалай ғана бас имейсің. Сықитып сабақ жоспарын жазғанымен, балаға берерің болмаса, сан түрлі көрнекіліктің не қажеті бар?!

Ағайдың еңбекқорлығы, үлкен-кішімен тез тіл табыса білетін сыпайылығы, кішіпейілділігі әкесі Мамыр ақсақалдан қонған қасиет еді. Мамыр ақсақал Ұлы Отан соғысы басталардан бұрын әскери борышын өтеуге аттанып, Фин соғысына қатысып, одан кейін неміс-фашист басқыншыларымен шайқасады. Соғыстың соңында екі жыл Монғолияда шекарада әскери борышын өтеп, 1947 жылы елге оралады. Отан қорғауда жанқиярлық ерлік пен батырлықтың үлгісін көрсетіп, жауынгерлік «Даңқ», «Ұлы Отан соғысы» ордендері мен «Венгрияны азат еткені үшін», «Польшаны азат еткені үшін» медальдарымен наградталады. Ал бейбіт заманда ел дамуына үлес қосып, «Құрмет белгісі» орденімен, «Ерен еңбегі үшін» медалі және Бүкілодақтық халық шаруашылығы жетістіктері көрмесінің қола медалін иеленеді.

Қанды қасап соғыстың небір түрін көрген Мамыр ақсақал қиын-қыстау кезде де досқа адал бола білген азамат. Ол Киров ауданынан барған Зүкірдин деген жігітпен дос болып, екеуі қарша бораған оқ пен оттың арасынан бірін-бірі құтқарып отырады. Зүкірдинге елдегі бойжеткен қарындасы Ережеп маржандай тізілген әдемі жазуларымен күн құрғатпай хат жазып тұрады. Келген хатты екеуі оқып, елге деген сағынышын басады. «Осыдан аман-есен елге оралсақ, қарындасымды саған беремін», - деп Зүкірдин майдандас досына уәде береді. Екі достың тілегі қабыл болып, екеуі де елге аман-сау оралып, Мамыр ақсақал сұлу да сымбатты, тірлігі тап-тұйнақтай пысық қыз Ережепке үйленеді.

Ережеп апа ер азаматтың бәрі қан майданда жүргенде тылда есепшінің көмекшісі, темір тұлпарды тізгіндеген тракторшы болады. Ал бейбіт заманда ерінің жанында жүріп, егістіктің ауыр жұмыстарын атқарады. Абысын-ажындары егістіктің суын тоқтата алмағанда тасқын судың алдына Ережеп апаны көлденең жатқызады да үстіне топырақ үйіп суды тоқтатады. Асу бермес ағын су тоқтаған кезде топыраққа бастырылып жатқан келіндері Ережепті суырып алады. Осындай адам төзгісіз ауыр жұмыстармен қатар жары Мамыр ақсақалдың тапқан-таянғанын ұқыптылықпен жұмсап, өмірге жеті перзент әкеліп, оларға жақсы тәрбие береді. Ұрпағының атаның баласы емес, адамның баласы болуы үшін аянбай еңбек етеді. Мамыр ата жалғызбасты ананың ұлы болып, қиындықпен жетіледі. Тұтқиылдан соғыс өрті бұрқ еткенде ел қорғауға аттанады да, оқысам деген бала арманы алыста қол бұлғап қалады. Өзі оқи алмаған соң, балаларының жоғары білім алуына жағдай жасайды. Ізін жалғар ұл-қызы да ата-анасын жерге қаратпай бірі инженер, ұшқыш, енді бірі дәрігер, бірі мұғалім мамандығын алып, бүгінде абыройлы қызмет етеді.

2010 жылы Қазақстан Республикасының Тұңғыш Президенті-Елбасы Н.Ә.Назарбаев 1995 жылы 12 желтоқсандағы №2676 Қазақстан Республикасының «Мемлекеттік наградалар туралы» Заңына өзгеріс пен толықтыру енгізіп, 6 балалы аналар «Күміс алқа», 7 балалы аналар «Алтын алқамен» наградтала бастайды. Бұл кезде мен аудан әкімі аппаратында ұйымдастыру және кадрлармен жұмыс бөлімінің бас маманы, награда жөніндегі комиссия хатшысы едім. Қазіргідей емес, аппаратта бір ғана маманның алдында интернет болатын. Ол да болса сол маманның облыс әкімінің хаттамалық тапсырмаларын орындаудан босамайтын. Күніне екі жүзге жуық ананың мәліметін Akorda kz сайтына енгізу керек. Тығырықтан шығатын жол іздеп, бір күні Тоқсанбай ағаймен хабарласып, интернеттен қиналып жатқанымды айттым. Ағай бір ауыз сөзге келместен «Келе бер, компьютер маманын қасыңа қосып берем.Саған көмектеседі»,- деді. Осылайша ағайдың жанашырлығының, қысылғанда қол ұшын созуының арқасында аудандағы аналардың «Алтын, Күміс» алқаларын уақытынан кешікпей беріп отырдық. Қолым тимей хабарласа алмай қалғанда ағайдың өзі «Орынша, қашан келесің? Интернет те, маман да дайын тұр, қалаған кезде жұмысыңды істей бер,» - деп айтатын.

Ағайдың жақсылығын қалай қайтарсам екен деп ойланып жүргенде бір күні 8 Наурыз – Халықаралық әйелдер мерекесінде облыс әкімінің жеке қабылдауына тыл ардагерін, Ұлы Отан соғысы майдангерінің зайыбын, «Алтын алқа» иегерін қатыстыру туралы хат келді. Аудандық зейнетақы төлеу орталығынан аналардың тізімін алдырғанда ішінде Тасыбекова Ережеп деген жазу көзіме оттай басылды. Тізімді алып, сол кездегі аппарат басшысы Бақыт Рүстемов ағайға көрсетіп, Тоқсанбай ағайдың жасаған жақсылығын айтып, анасын қатыстырайық деген өтінішімді жеткіздім. Бақыт ағай барлық нәрсеге байыппен бағдарлай қарайтын, адамда иненің жасуындай жақсы қасиет болса қадірлей білетін кісі еді.Бір ауыз сөзге келместен келісімін берді. Аталған күні облыс әкімі Асқар Исабекұлы Мырзахметовтің жеке қабылдауына апаны алып бардым.Бұл кезде Ережеп апа тоқсанға таяса да аяғын ширақ басатын, сөзі нық еді. Қабылдауда Асқар Исабекұлының оң жағында отырды. Шара барысында өңір басшысының көпті көрген көнекөз қарияға ризашылықпен қарап отырған суреті облыстық «Оңтүстік Қазақстан» газетіне шықты.

Кейін Ережеп апа осы жасыма дейін еткен еңбегімді ешкім бұлай елемеген еді деп өз ризашылығын білдіріп, батасын берді.

Тоқсанбай ағай мен шәкірттерінің жеткен жетістіктері туралы аудандық, облыстық, республикалық басылымдарда өте көп мақала жарияланды. Мен ағайдың аудандағы алтын құрсақты аналар үшін жасаған үлкен жақсылығы мен азаматтығы туралы ерекше атап кетуді жөн көрдім. Сан шәкірттің қанатын қатайтып, қияға самғауына өлшеусіз үлес қосқан, ұстаз атауына кір келтірмей құрметті еңбек демалысына абыроймен жеткен Тоқсанбай ағайға мағыналы ғұмырыңыз ұзағынан болсын деймін. «Ұлы жақсы болса – бір бақыт, қызы жақсы болса – мың бақыт, келіні жақсы болса –шын бақыт» дегендей бауыр еті балаларыңыз аман болып, жан жарыңыз Күләш апаймен бақыттарыңыз баянды болғай.